ฟ้อนสาวไหม

**ฟ้อนสาวไหม**ปรากฏอยู่สองแบบ คือสาวไหมในการ**ฟ้อนเจิง**หรือร่ายรำท่าต่อสู้ด้วยมือเปล่า ซึ่งมีลีลากระบวนท่าที่แน่นอน และการฟ้อนสาวไหมที่เป็นการฟ้อนของผู้หญิงที่แสดงความเคลื่อนไหวในลีลาร่ายรำที่นุ่มนวล มิได้ร้อนแรงเหมือนอย่างที่ปรากฏในเชิงต่อสู้

## ประวัติฟ้อนสาวไหม
การฟ้อนที่ประดิษฐ์ขึ้นโดยกุย สุภาวสิทธิ์ ชาวบ้านตำบลแม่ก๊ะ อำเภอดอยสะเก็ด จังหวัดเชียงใหม่ ซึ่งเรียนเชิงมาจากปวน คำมาแดง บ้านร้องวัวแดง อำเภอสันกำแพง จังหวัดเชียงใหม่ ซึ่งกุย สุภาวสิทธิ์ ได้เป็นครูเชิง หรือผู้สอนฟ้อนเชิง คือการฟ้อนด้วยมือเปล่าของผู้ชายในลีลาท่ารำในเชิงต่อสู้ ต่อมากุย ได้ย้ายไปตั้งถิ่นฐานอยู่ที่บ้านศรีทรายมูล ตำบลเวียง อำเภอเมืองเชียงราย จังหวัดเชียงราย และกุย ได้ถ่ายทอดการฟ้อนให้แก่บุตรสาว ในปี พ.ศ. 2495 คือ บัวเรียว รัตนมณีภรณ์ (สุภาวสิทธิ์) เมื่ออายุราว 7 ขวบ

ปี พ.ศ. 2496 โม ใจสม ชาวมอญพระประแดงซึ่งเป็นนักดนตรีนาฏศิป์ไทยจากเชียงใหม่ ได้อพยพไปอยู่ในละแวกเดียวกันด้วย ซึ่งโมก็ได้ช่วยฟื้นฟู “วงกลองเต่งถิ้ง” ของวัด สอนนาฏศิลป์ และดนตรีไทยจนมีนักดนตรีไทยฝีมือดีหลายคน ในช่วงเวลานั้นบัวเรียวได้ฝึกนาฏศิลป์กับโมด้วย เมื่อมีงานฉลองในวัดที่เกี่ยวข้องกับวัดศรีทรายมูลแล้ว เจ้าอาวาสและคณะศรัทธาก็มักจะนำดนตรีและช่างฟ้อนมาร่วมในงาน ซึ่งบัวเรียวก็ได้ไปร่วมฟ้อนด้วย โดยเฉพาะมักจะฟ้อนสาวไหมเป็นส่วนใหญ่ ซึ่งได้ดัดแปลงลีลาการฟ้อนสาวไหมเชิงต่อสู้แบบชายให้เข้ากับบุคลิกของสตรี คือให้อ่อนช้อยงดงามและให้ลงจังหวะดนตรี แบบนาฏศิลป์ไทย ขณะเดียวกันดนตรีประกอบการฟ้อนแต่เดิมใช้ดนตรีพื้นเมืองประเภทใดก็ได้นั้น ก็เริ่มใช้วงกลองเต่งถิ้ง บรรเลงเพลงพื้นเมือง เช่น ปราสาทไหว และฤๅษีหลงถ้ำ ซึ่งต่อมาเห็นว่าไม่กระชับ จึงเลือกใช้เพลง “สาวไหม” แทนซึ่งเพลงนี้ ท่านผู้รู้บางท่าน ก็ว่าเป็นเพลงที่โมดัดแปลงจากเพลง “ลาวสมเด็จ” เพื่อใช้ประกอบการฟ้อนสาวไหม

ประมาณ พ.ศ. 2503 คณะศรัทธาจากวัดศรีทรายมูลได้ไปช่วยการฟ้อนที่วัดถ้ำปุ่มถ้ำปลา อำเภอแม่สาย จังหวัดเชียงราย ครั้งนั้น อินทร์หล่อ สรรพศรี ซึ่งเป็นนักดนตรีไทยชั้นครูของเชียงรายได้ไปเห็นการฟ้อนของบัวเรียวด้วย ต่อมาอินทร์หล่อ ได้ชมการฟ้อนของบัวเรียวที่งานวัดพระแก้ว อำเภอเมืองเชียงราย จังหวัดเชียงราย และได้เชิญให้พบกับภรรยาของตนคือ พลอยศรี สรรพศรี ซึ่งเป็นช่างฟ้อนในคุ้มของเจ้าแก้วนวรัฐ ซึ่งได้รับการถ่ายทอดจากพระราชชายาเจ้าดารารัศมีด้วยพลอยศรี ได้ปรับปรุงแก้ไขท่าฟ้อนของบัวเรียว จากเดิมมี 13 ท่าฟ้อนให้เป็น 21 ท่าฟ้อน

แต่ถึงกระนั้นการฟ้อนแบบต้นฉบับของบัวเรียวยังเป็นที่นิยมถ่ายทอดแก่ลูกศิษย์อยู่อย่างต่อเนื่อง ด้วยกระบวนการพัฒนา และกระบวนการสอน ของบัวเรียว รัตนมณีภรณ์ ที่มีการปรับตัวตามสภาพสังคมวัฒนธรรมที่มีพลวัฒอย่างต่อเนื่อง นอกจากนั้นบัวเรียว ยังถ่ายทอดการฟ้อนพื้นเมืองล้านนาอีกหลายรูปแบบ ที่บ้านสาวไหม ชุมชนศรีทรายมูล อำเภอเมืองเชียงราย จังหวัดเชียงราย

## ท่าฟ้อนต้นฉบับบัวเรียว
โดยท่าฟ้อนของบัวเรียวที่เป็นมาตรฐาน มี 16 ท่าฟ้อน ดังนี้ 
# ไหว้ (เทพนม) 
# บิดบัวบาน 
# พญาครุฑบิน 
# สาวไหมช่วงยาว 
# ม้วนไหมซ้าย 
# ม้วนไหมขวา 
# ตากฝ้าย (เป็นท่าใหม่ที่บัวเรียว ได้เพิ่มเติม ประมาณปี พ.ศ. 2544)
# ม้วนไหมใต้เข่า 
# ม้วนไหมใต้ศอก 
# พุ่งหลอดไหม 
# สาวไหมรอบตัว 
# คลี่ปมไหม 
# ปูเป็นผืนผ้า
# พับผ้า 
# พญาครุฑบิน
# ไหว้ ตอนจบ

## ท่าฟ้อนของพลอยศรี
โดยท่าฟ้อนของพลอยศรี มี 21 ท่าฟ้อนดังนี้ 
# ไหว้
# บิดบัวบาน
# บังสุริยา 
# ม้วนไหมศอกซ้าย
# ม้วนไหมศอกขวา
# ม้วนไหมซ้ายล่าง
# ม้วนไหมขวาล่าง
# สาวไหมกับเข่าซ้าย
# ม้วนไหมวงศอก
# สาวไหมช่วงสั้นรอบตัว
# ว้นไหมซ้าย
# สาวไหมช่วงยาวรอบตัว
# คลี่ปมไหม
# พุ่งกระสวยเล็ก
# สาวขึ้นข้างหน้า
# ขึงไหมข้างหน้า
# ม้วนไหมเป็นขดโดยใช้ศอกซ้าย
# ม้วนไหมเป็นขดโดยใช้ศอกขวา
# สาวรอบตัวอีกครั้ง
# เอามาม้วนใต้ศอกซ้ายอีก
# ไหว้

## เกร็ดเล็กเกร็ดน้อย
การฟ้อนสาวไหมนี้ เป็นท่าหนึ่งของเชิงสาวไหมที่มักเรียกกันในภายหลังว่า “สาวไหมลายเจิง” บัวเรียวได้เล่าว่าเมื่อครั้งเล็ก กุยได้สอนเชิงสาวไหมให้กับหนุ่มๆ ในละแวกบ้าน และได้ปรับเอาท่าสาวไหมในเชิงนั้นมาคิดประดิษฐ์เป็นฟ้อนสำหรับผู้หญิง โดยนำไปผสมผสานกับวิถีชีวิตของชาวบ้านที่ปลูกฝ้ายเพื่อนำมาทอผ้า จึงได้นำวิถีชีวิต กระบวนการทอผ้ามาผสมผสานกับเชิงสาวไหมจนกลายเป็น “ฟ้อนสาวไหม” ให้กับลูกสาวคือบัวเรียวนั่นเอง

แต่ปัจจุบันนี้ มีผู้เข้าใจผิดคิดว่าการฟ้อนสาวไหมนั้น 'ประดิษฐ์มาจากการปลูกหม่อน เลี้ยงไหม เพื่อนำมาทอเป็นผ้าไหม' อยู่มากมายรวมไปถึงวิทยาลัยนาฏศิลป์เชียงใหม่ที่ได้นำการฟ้อนสาวไหมมาปรับปรุงด้วยเช่นกัน อาจจะเป็นเพราะความไม่เข้าใจในภาษาล้านนาอย่างลึกซึ้ง จึงตีความว่าเป็นการฟ้อนที่เลียนแบบการทอผ้าไหม ซึ่งในความเป็นจริงแล้ว คำว่า “ไหม” ในภาษาล้านนา หมายถึงเส้นด้าย รวมถึงสิ่งที่มีลักษณะเป็นเส้นเล็กบาง เช่น ฝ้ายไหมมือ ก็คือเส้นด้ายที่ใช้ผูกข้อมือให้ศีลให้พร เป็นต้น 

หลักฐานที่สนับสนุนว่าการฟ้อนสาวไหม หมายถึงการฟ้อนที่ประดิษฐ์มาจากกระบวนการทอผ้าฝ้ายไม่ใช่ผ้าไหม ก็คือ สภาพความเป็นอยู่ การปลูกต้นฝ้ายเพื่อใช้ทอเป็นผ้าฝ้ายของชาวล้านนาตั้งแต่อดีตนั่นเอง ในล้านนามีการเลี้ยงไหมอยู่น้อยมากจนไม่อาจจะเรียกได้ว่าการปลูกหม่อน เลี้ยงไหมเป็นวัฒนธรรมของล้านนา

อีกทั้งได้สอบถามยังครูเชิงหลายท่าน ทุกท่านต่างยืนยันว่าท่าสาวไหมในเชิงของล้านนา ไม่ได้หมายถึงการสาวเส้นไหมอย่างแน่นอน

บัวเรียว รัตนมณีภรณ์ ได้ให้ข้อมูลเพิ่มเติมในชื่อของฟ้อนสาวไหมว่า กุย สุภาวสิทธิ์ เห็นว่าคำว่าฟ้อนสาวไหม มีรูปภาษาที่สวยงามกว่าคำว่า ฟ้อนสาวฝ้าย ดังนั้นจึงเห็นว่าควรใช้ สาวไหม จะมีความงามทางด้านภาษามากกว่า

ฟ้อนสาวไหม เป็น ฟ้องที่แฝงด้วยปรัชญาชีวิต ว่า ชีวิตทุกชีวิตต้องมีอุปสรรค ดั่งการสาวไหมต้องเจอปม เมื่อคลี่ปมไหมให้ดี และถักทอเป็นผืนผ้าได้สวยงามก็ เปรียบดังชีวิตที่ต้องต่อสู้ฝ่าฟันด้วยความเพียรและอดทนผ่านพ้นอุปสรรคปัญหาต่างๆ มาได้ เป็นต้น

## อ้างอิง
* สารนุกรมวัฒนธรรมไทย ภาคเหนือ เรื่อง ฟ้อนสาวไหม หน้า ๔๘๙๔-๔๙๐๒
* หนังสือ ฟ้อนเชิง :อิทธิพลที่มีต่อฟ้อนในล้านนา โดยศุนย์ส่งเสริมศิลปวัฒนธรรมเชียงใหม่ มหาวิทยาลัยเชียงใหม่ พ.ศ. ๒๕๓๗

## แหล่งข้อมูลอื่น
* หนังสืออ่านเพิ่มเติม ฟ้อนสาวไหม 

หมวดหมู่:ฟ้อน
หมวดหมู่:การแสดงพื้นบ้านภาคเหนือ